**Salm 52**

### (Yr ail gasgliad o Salmau 42—72)

**Mae Duw yn barnu'r drwg ond yn dda at y rhai sy'n ffyddlon**

*I'r arweinydd cerdd:*Mascîl.*Salm gan Dafydd, pan aeth* ***Doeg*** *o Edom at Saul a dweud wrtho, “Mae Dafydd wedi dod i dŷ Achimelech.”*

1 Wyt ti'n falch o'r drwg wnest ti, ac yn meddwl dy fod ti'n dipyn o arwr? Wel, dw i'n gwybod fod Duw yn ffyddlon! 2 Rwyt ti'n cynllwynio dinistr, ac mae dy dafod di fel rasel finiog, y twyllwr!

3 Mae drwg yn well na da gen ti, a chelwydd yn well na dweud y gwir.

Saib

4 Ti'n hoffi dweud pethau sy'n gwneud niwed i bobl,ac yn twyllo pobl. 5 Ond bydd Duw yn dy daro i lawr unwaith ac am byth! Bydd yn dy gipio allan o dy babell, ac yn dy lusgo i ffwrdd o dir y byw.

Saib

6 Bydd y rhai sy'n iawn gyda Duw yn gweld y peth, ac wedi eu syfrdanu. Byddan nhw'n chwerthin ar dy ben, ac yn dweud,7 “Edrychwch! Dyma'r dyn oedd yn gwrthod troi at Dduw am help! Y dyn oedd yn pwyso ar ei gyfoeth, ac yn meddwl ei fod yn dipyn o foi yn dinistrio pobl eraill!”

8 Ond dw i'n llwyddo fel coeden olewydd sy'n tyfu yn nhŷ Dduw! Dw i'n trystio Duw am ei fod yn ffyddlon bob amser. 9 Bydda i'n dy foli di am byth, O Dduw, am beth rwyt ti wedi ei wneud.

Dw i'n mynd i obeithio yn dy enw di. Mae'r rhai sy'n ffyddlon i ti yn gwybod mor dda wyt ti!

*......................*

Cefndir y Salm hon ydy’r ffaith fod y Brenin Saul eisiau lladd Dafydd. Roedd Dafydd yn gorfod ffoi o le i le rhag i’r Brenin ei ladd. Roedd ei ddynion angen bwyd, ac fe roddodd Achimelech offeiriad Nob fara iddyn nhw. Mae’r hanes yn [1 Samuel 21](http://www.beibl.net/beibl-chwilio?pennod=21&book=BNET%3A1Sa&viewid=BNET%3A1Sa.21&newwindow=BOOKREADER&math=). Doedd Achimelech ddim yn cynllwynio gyda Dafydd yn erbyn y Brenin Saul, yn wir doedd Dafydd ddim yn bwriadu lladd Saul o gwbl. Cenfigen Saul oedd yn gwneud iddo ymddwyn yn afresymol. Pan ddwedodd dyn o’r enw Doeg wrth Saul fod Achimelech wedi rhoi bara i Dafydd dyma ddigwyddodd,

*Felly dyma'r brenin yn dweud wrth Doeg, “Ti! Ymosod di arnyn nhw a'u lladd nhw.” Felly dyma Doeg, oedd o wlad Edom, yn mynd allan a'u taro nhw. Lladdodd Doeg wyth deg pump o offeiriaid allai wisgo effod o liain y diwrnod hwnnw.**19 Wedyn aeth i ymosod ar dref Nob, lle roedd yr offeiriaid yn byw, a lladd pawb yno hefyd — dynion a merched, plant a babis bach, a hyd yn oed y gwartheg, yr asynnod a'r defaid. (1 Samuel 22: 18-19)*

Roedd Doeg yn un o weision Saul, ac yn ddyn milain. Roedd o’n dweud celwydd ac roedd ei eiriau yn brifo pobl eraill, *mae dy dafod fel rasel (razor blade) finiog, y twyllwr.* Roedd Dafydd yn gwybod sut berson oedd Doeg - fod yn well ganddo gelwydd na’r gwirionedd, a bod yn well ganddo ddrwg na da. Roedd Doeg yn hoffi brifo / rhoi loes i bobl eraill. Ond, mae Duw yn barnu (darllena’r nodiadau am Salm 50)! Doedd dim posib i Doeg (na neb arall) gael ‘get away’ hefo gwneud y fath ddrygioni.

Does ’na ddim diwedd hapus i’r rhai sy’n gwrthwynebu Duw nac i’r rhai sy’n erlid pobl Dduw. Mae Duw yn barnu’n deg, ac yn gofalu am ei bobl bob amser. Yn ôl adnod 6 roedd pobl Dduw am weld Doeg yn cael ei gosbi ac am chwerthin a dweud, “*Edrychwch! Dyma'r dyn oedd yn gwrthod troi at Dduw am help! Y dyn oedd yn pwyso ar ei gyfoeth, ac yn meddwl ei fod yn dipyn o foi yn dinistrio pobl eraill!”*

Mae Salm 49 yn ein rhybuddio rhag rhoi gormod o bwyslais ar arian (darllena’r Salm), ac mae’n amlwg fod Doeg yn un o’r bobl rheini sy’n rhoi pwys mawr ar arian a'i fod wrth ei fodd yn cael statws uwch wrth ddinistrio pobl eraill. Tydi pobl ddim yn newid! Rydyn ni’n gweld yr un math o bethau’n digwydd yn ein byd ni heddiw. Ond fe gawn nhw hefyd eu cosbi fel Doeg, oni bai eu bod yn troi at Dduw ac yn dweud eu bod yn sori (fel roedd Dafydd wedi gwneud yn Salm 51).

Mae’r Salm yn gorffen drwy ddangos i ni’r gwahaniaeth rhwng Doeg a Dafydd. Gwelwn fod Dafydd yn disgrifio ei hun yn *llwyddo fel coeden olewydd sy'n tyfu yn nhŷ Dduw.* Yn Salm 1 cawn ddarlun hyfryd o bobl sy’n plesio Duw, *bydd fel coeden wedi ei phlannu wrth ffrydiau o ddŵr,*

*yn dwyn ffrwyth yn ei thymor, a'i dail byth yn gwywo. Beth bynnag mae'n ei wneud, bydd yn llwyddo.*

Mae’r Salm yn gorffen ar nodyn positif iawn – roedd Dafydd yn *trystio, moli,* a *gobeithio*. Roedd hapusrwydd Dafydd yn deillio o’i berthynas fyw a real hefo Duw. Mor wahanol ydy hanes Doeg a hanes Dafydd.

Heddiw, wrth i ni weld drygioni yn llwyddo a phethau dychrynllyd yn digwydd mewn gwledydd ar draws y byd mae’n hawdd i ni anobeithio, ond mae’r hanes yma’n ei hatgoffa mai Duw sydd â’r gair olaf.